O‘zbekistonda Tavakkal Qodirov xotirasiga bag‘ishlangan ko‘rik-tanlov o‘tkaziladi

O‘zbekiston xalq artisti Tavakkal Qodirov xotirasiga bag‘ishlangan ko‘rik-tanlov 2015-yilning 15-may kuni soat 10:00 da Toshkent shahridagi Mirzo Ulug‘bek nomidagi madaniyat va istirohat bog‘ida bo‘lib o‘tadi. Bu haqda tanlov tashkilotchisi  Madaniyat va sport ishlari vazirligi Respublika xalq ijodiyoti va madaniy-ma’rifiy ishlar ilmiy-metodik markazi xabar bermoqda.

Tadbirdan maqsad “Keksalarni e’zozlash yili” Davlat dasturi ijrosini ta’minlash, O‘zbekiston xalq artisti Tavakkal Qodirovning boy ma’naviy merosini o‘rganish va keng targ‘ib qilish, ayni shu yo‘nalishda ijod qilayotgan iste’dodli yoshlarni aniqlash, yangi ovozlarni kashf etish, qo‘llab-quvvatlash va katta sahnalarda o‘z ovoz imkoniyatlarini namoyish etishlariga yordam berishdan iborat.
Ikki yilda takror o‘tkaziladigan mazkur ko‘rik-tanlovda Qoraqalpog‘iston Respublikasi, Toshkent shahri va viloyatlarda faoliyat olib borayotgan xonandalar yoshi cheklanmagan holda ishtirok etish huquqiga ega bo‘ladi. Tavakkal Qodirov ijro etgan qo‘shiqlarni kuylab kelayotgan 100 nafarga yaqin havaskor xonandalar hududiy bosqichlarda ishtirok etib, shularning orasidan 20 nafar g‘oliblikni qo‘lga kiritgan ishtirokchi Respublika bosqichida o‘z san’atlarini namoyish etadi.